Den midtvejsevaluering, der er foretaget i henhold til artikel 13, stk. 1, i EaSI-forordningen og retningslinjerne for bedre regulering, omfattede en evaluering af, hvilke fremskridt der er gjort hen imod at nå programmets mål, og af programmets fortsatte relevans, dets effektivitet og brug af ressourcer, dets politikmæssige sammenhæng med andre instrumenter og dets EU-merværdi. Forvaltningen af EaSI blev også gransket. Formålet med evalueringen var at anbefale tilpasninger af den måde, programmet gennemføres på, for at forbedre resultaterne i den fremtidige gennemførelse og bidrage til forberedelsen af perioden efter 2020.

■Eures tilbyder oplysninger og tjenester til jobsøgende og arbejdsgivere og driver målrettede mobilitetsordninger, der har til formål at give mennesker mulighed for at finde arbejde i andre dele af EU.

Evalueringen har imidlertid åbenlyse begrænsninger. Der blev kun afsluttet et fåtal projekter i 2016, hvorfor der kun forelå begrænsede data, mens der for andre indledte projekter ikke var gået tilstrækkeligt lang tid til, at der kunne udarbejdes et fuldstændigt sæt af output og virkninger. Der findes heller ikke mange benchmarks, da der ikke er noget program, der kan sammenlignes med EaSI med hensyn til omfang og dækning. EaSI's resultater bør således ses i sammenhæng med programmets rolle i det bredere støttesystem, herunder EU's og medlemsstaternes politiske initiativer. For at fjerne eller afhjælpe disse begrænsninger omfattede midtvejsevalueringen krydstjek mellem forskellige kilder til evalueringsdokumentation, kombinerede kvantitative og kvalitative metoder og værktøjer, sikret gennemsigtighed i datakilderne og systematisk kontrollerede konklusioner i forhold til input fra interessenterne.

Én af hovedkonklusionerne fra denne øvelse var, at det er for tidligt at evaluere programmet midtvejs i forløbet, sådan som det er fastsat i EaSI-forordningen. Fremtidige evalueringer bør planlægges gennemført på et tidspunkt, der giver mulighed for at opnå flere resultater og bredere virkninger med henblik på at udarbejde og støtte analysen.

3.1.Relevans

EaSI's relevans blev vurderet i forhold til programmets overordnede mål, de tre aksers specifikke mål og fordelingen af ressourcer imellem dem.

Evalueringen bekræftede, at EaSI's berettigelse og dets fem overordnede mål stadig er yderst relevante, navnlig i lyset af evalueringens tidsramme i samspil med eftervirkningerne af den finansielle og økonomiske krise — med en kærkommen, men langsom genopretning — og tendenser, der sandsynligvis vil påvirke EU i de kommende år. Eksempelvis har den store tilstrømning af flygtninge og indvandrere til EU's medlemsstater bevirket, at antallet af udsatte personer er steget drastisk, og det er derfor blevet én af EU's højeste prioriteter at formå at integrere disse.

På trods af de begrænsede tilgængelige datasæt gøres der løbende fremskridt hen imod at opfylde alle EaSI's overordnede og specifikke mål. EaSI har bidraget til at udbrede kendskabet til EU-politikkernes medvirkende rolle i arbejdet med at fremme social inklusion og bekæmpe fattigdom, at forbedre opfattelsen af det grænseoverskridende potentiale for beskæftigelse, hurtigt at afprøve og gennemføre innovative foranstaltninger og at øge adgangen til mikrofinansieringslån og støtte til iværksætteri. EaSI letter desuden politikændringer gennem sammenlignende forskning, udveksling og kapacitetsopbygning og hjælper således forskellige interessenter til at påvirke udformningen og gennemførelsen af socioøkonomiske politikker i de lande, der deltager i programmet.

EaSI's relevans og virkninger kan dog forbedres yderligere. Analytiske redskaber, formidlingsarrangementer og innovative projekter bør fokusere mere på kønsaspektet, ungdomsarbejdsløshed, uligheder (i indkomst, uddannelse, færdigheder) og bekæmpelse af social udstødelse og derigennem sætte større fokus på overførbarhed og mulighed for opskalering af sociale innovationer.

Progress og Mikrofinansiering og socialt iværksætteri kan spille en vigtig rolle i denne proces ved at prioritere aktiviteter til fremme af social inklusion og adgang til finansiering for udsatte grupper, dvs. personer, som er i fare for social og økonomisk udstødelse. Eures bør fortsat finansiere projekter rettet mod grupper med et klart økonomisk behov (som det er tilfældet med "Dit første Euresjob" og grænseoverskridende partnerskaber).

Emnerne for gensidige læringsaktiviteter — f.eks. foranstaltninger til integration af unge, asylansøgere, flygtninge og langtidsledige på arbejdsmarkedet eller fremtidige kvalifikationsbehov — afspejler i høj grad de prioriteter, der er fastsat i beskæftigelsesretningslinjerne og de landespecifikke henstillinger som led i det europæiske semesters cyklus for økonomisk samordning. Det europæiske semester blev også understøttet af andre EaSI-finansierede analyseaktiviteter, navnlig rapporten om beskæftigelse og social udvikling og arbejdsstyrkeundersøgelsen. Programmet bør i sine analyseaktiviteter prioritere udveksling af god praksis mellem politiske beslutningstagere på tværs af deltagerlandene gennem gensidig læring, oplysning og formidlingsaktiviteter.

På samme måde skaber udbredelsen af god operationel praksis fra forskellige lande — herunder sociale eksperimenter — større bevidsthed om innovativ praksis og hjælper nationale og lokale aktører til at levere bedre tjenester og produkter. Det er således af afgørende betydning, at der opretholdes netværk på EU-plan for at tilpasse de forskellige politiske dagsordener på tværs af forskellige forvaltningsniveauer og deltagerlande.

I praksis vil en mere fleksibel ressourcetildeling på tværs af de tre programakser (i stedet for de nuværende vejledende minimumsprocentsatser, der er fastsat i EaSI-forordningen) give større mulighed for ved behov at overføre budgetmidler mellem dem. Dette vil især kunne gavne Mikrofinansiering og socialt iværksætteri, hvor udgifterne er efterspørgselsbaserede. Større fleksibilitet vil også skabe større lydhørhed over for nye behov (f.eks. nye initiativer såsom "Det Europæiske Solidaritetskorps", "En ny start for social dialog", "En dagsorden for nye kvalifikationer for Europa" eller Den Europæiske Arbejdsmarkedsmyndighed, ELA).

3.2.Virkningsfuldhed

Programmets tre akser adskiller sig fra hinanden med hensyn til, hvor virkningsfulde de er til at opnå resultater, nå målene og skabe forandringer. Progress er således mest virkningsfuld i at fremme informationsudveksling, gensidig læring og dialog samt udvikling og formidling af komparativ og analytisk viden. Én af Eures' mest virkningsfulde aktiviteter har været at bidrage til udviklingen af et gennemsigtigt arbejdsmarked med hensyn til efterspørgsel og udbud. Det fremgår af dokumentationen for mikrofinansiering og socialt iværksætteri, at EaSI-finansieringen har øget tilgængeligheden af og adgangen til finansiering i deltagerlandene.

De finansielle formidlere har inkluderet udsatte grupper i deres aktiviteter, men der var væsentlige forskelle landene imellem. I de fleste tilfælde udgør udsatte grupper endog ikke flertallet af de endelige støttemodtagere. De støder fortsat på hindringer for adgang til finansiering. Det fremgår af data fra den seneste årlige konsekvensanalyse (fra september 2016), at i gennemsnit 35 % af mikrolåntagerne er kvinder, over 40 % er under 30 år eller over 50 år, næsten 20 % er arbejdsløse (mod 62 % selvstændige/iværksættere) og 10 % har indvandrerbaggrund (fra lande uden for EU). Flere foranstaltninger skal fokusere på udsatte grupper, og det bør derfor undersøges, om der kan indføres minimumsmål for dem for resten af EaSI-programmet. De finansielle instrumenter er efterspørgselsbaserede, så der bør være mulighed for at gennemføre dem med en vis fleksibilitet for at imødekomme efterspørgslen på markedet. Politikbaserede incitamenter til EIF kan tages i betragtning ved udformningen af fremtidige instrumenter for yderligere at fremme opsøgende arbejde rettet mod udsatte grupper.

I evalueringen peges der på en række muligheder for at øge virkningsfuldheden. Progress bør udover at fastholde sit fokus på politiske temaer, der er relevante og vigtige for interessenterne (nemlig beskæftigelses- og arbejdsvilkår), også gøre en større indsats for at udføre socialpolitiske eksperimenter ved at revurdere sit fokus herpå og sine procedurer for evaluering og udvælgelse af projekter og ved at gøre det lettere at opskalere sådanne projekter. For Eures bør der overvejes en længere gennemførelsesperiode (på mindst 2 år) kombineret med foranstaltninger til at mindske den administrative byrde ved indkaldelse af forslag, således at interessenterne får mulighed for på ordentlig vis at udvikle projekter, gennemføre dem, måle deres virkningsfuldhed og sikre deres bæredygtighed. Hvad angår Mikrofinansiering og socialt iværksætteri, foreslås der et større fokus på udsatte grupper i EaSI's anden gennemførelsesperiode, f.eks. ved at fastsætte et mål for andelen/antallet af udsatte grupper i indkaldelser af forslag.

3.3.Effektivitet

Evalueringen giver et indblik i, hvorvidt de til rådighed værende midler står i rimeligt forhold til programmets mål. Selv om de finansielle midler, der var til rådighed, var tilstrækkelige til at gennemføre Progress- og Eures-aktiviteterne, var budgettet for delområdet mikrofinansiering i tredje akse for lille. Den store udnyttelse af EaSI's garantiinstrument, som er en del af Mikrofinansiering og socialt iværksætteri, belaster aksens budget og har ført til, at mikrofinansieringsbudgettet er blevet udnyttet fuldt ud. Da delområdet socialt iværksætteri normalt kræver meget større lån end delområdet mikrofinansiering, blev der ydet færre lån. Dette havde en indvirkning på antallet underskrevne kontrakter.

Det forhold, at budgettet for tredje akse i dens første gennemførelsesperiode var utilstrækkeligt, blev siden afhjulpet ved at muliggøre en fremrykning af EaSI-budgettet, som ellers var øremærket til perioden 2017-2020, hvorved den store efterspørgsel på markedet hurtigere kunne imødekommes. Denne fremrykning blev gjort mulig gennem en garanti under Den Europæiske Fond for Strategiske Investeringer (EFSI). Som reaktion på den store efterspørgsel efter EaSI's garantiinstrument blev aksen Mikrofinansiering og socialt iværksætteri i december 2017 tildelt yderligere 100 mio. EUR fra EFSI. Dette vil medføre en stigning i det samlede antal aktioner under EaSI's garantiinstrument og sætte EIF i stand til at gennemføre væsentligt flere operationer.

Effektiviteten af Progress kunne forbedres yderligere ved at indføre ændringer og mindske den administrative byrde i projekttildelings- og gennemførelsesfaserne. Det står desuden ikke altid klart for ansøgerne, hvorvidt medfinansieringen skal gå til dækning af arbejdskraftomkostninger eller reelle kontantbeløb. Dette bør præciseres i indkaldelsernes mandat.

Hvad angår Eures, blev der givet tilsagn om tildeling af større beløb for at opnå gennemsigtighed for ledige stillinger end oprindeligt planlagt med henblik på at indføre ny IT. Men udviklingen og leveringen af tjenesteydelser forblev dog forholdsvis stabil.